钦定古今图书集成/明伦汇编/官常典/第700卷 > 《与江东陈帅书》前人
## 钦定古今图书集成/明伦汇编/官常典/第700卷 > 《与江东陈帅书》前人

“兹者伏审荣被明纶，进班亚保。窃惟明主思贤念旧
之意，可谓盛矣。”然使相公尚淹藩服，而未得究其辅
赞弥纶之业，则海内有识之士，犹以为恨，抑无故而
骤迁。在彼权幸宠利之臣则可，而施于相公，则于四
方之观听，亦不能无所疑也。不审高明何以处此？熹
则窃为门下忧之，而未敢以为贺也。兹承钧慈，远赐
手书，窃审尝欲有所论建，自以文不逮意而罢。熹于
是窃为门下喜焉，而敢冒进其说。夫《谏说》主于忠诚，
不尚文饰。且今日之言有不可缓者，犹救火追亡人
也。况以相公之忠义恳切，岂真以文不足为病而怠
于纳诲者哉？亦曰“将有待而言之耳。”夫苟诚有待而
言之，则其所待无有大于今日之所“遭者。愿相公因
《辞谢》之章，而因有以附见其说，不必引据铺张，不须
委曲回互，直以心之所欲言，时之所甚患者，条件剖
析，为明主言之。其所病者，乃在于文之过，而不病其
不足也。幸而听从，天下固受其赐，而相公之荣，岂止
于今日？不幸而不入，则相公辞受之决，亦不难处矣。”
《失今》不言于天下之“事固失其机，而在我者不无昧
利之嫌，一旦虽欲复有所言，人亦莫之听矣。长孙无
忌之事，与近岁李参政光前车尚未远也。况今所授，
正与其人并肩而处，若果出于无心，尚为可取，且又
安知其不故以是风切相公，而使与之同哉？”熹疏贱
狂瞽之言，意谓必触雷霆之怒，今闻已降付后省矣，
是明主固优容之，但此章宣露贱迹，自是愈孤危矣。
夫以圣恩之宽大，于熹又且容之，而况于相公乎？万
一未即开纳，无后咎，馀责亦可保矣。愿相公勿疑，极
意尽言，以扶宗社，以救生灵。熹不胜激切恳祷之至！